ଲେଭୋଫ୍ଲୋକ୍‌ସାସିନ୍, ବିକ୍ରୟ ନାମ ଲେଭାକ୍ୱିନ ଓ ତାଭାନିକ, ଏକ ଆଣ୍ଟିବାୟୋଟିକ । ଏହା ଅନେକ ଜୀବାଣୁ ସଂକ୍ରମଣରେ ଦିଆଯାଏ ଯେପରିକି ଆକ୍ୟୁଟ ବ୍ୟାକ୍ଟେରିଆଲ ସାଇନୁସାଇଟିସ, ନିମୋନିଆ, ମୂତ୍ରନଳୀ ସଂକ୍ରମଣ, କ୍ରନିକ ପ୍ରୋସ୍ଟାଟାଇଟିସ ଓ କେତେକ ଧରଣର ଗ୍ୟାସ୍ଟ୍ରୋଏଣ୍ଟେରାଇଟିସ । ଲେଭୋଫ୍ଲୋକ୍‌ସାସିନ୍ ସ‌ହିତ ଅନ୍ୟାନ୍ୟ ଆଣ୍ଟିବାୟୋଟିକ ମିଶେଇ ଯକ୍ଷ୍ମା, ମେନିଞ୍ଜାଇଟିସ ଓ ପେଲଭିକ ଇନଫ୍ଲାମେଟରି ଡିଜିଜ ଆଦି ରୋଗମାନଙ୍କରେ ଦିଆଯାଏ । ଏହା ପାଟିରେ ବା ଶିରାଭ୍ୟନ୍ତରରେ ଦିଆଯାଏ । ଲେଭୋଫ୍ଲୋକ୍‌ସାସିନ୍‌ର ପାର୍ଶ୍ୱ ପ୍ରତିକ୍ରିୟା ମଧ୍ୟରେ ଅଇ, ତରଳ ଝାଡ଼ା ଓ ଶୟନ ସମସ୍ୟା ଦେଖାଯାଏ । ସାଂଘାତିକ ପାର୍ଶ୍ୱ ପ୍ରତିକ୍ରିୟା ହେଲେ ପେଶୀରଜ୍ଜୁ ଛିନ୍ନ, ପେଶୀରଜ୍ଜୁ ପ୍ରଦାହ, ଅପସ୍ମାର ବାତ, ସାଇକୋସିସ ଓ ସ୍ଥାୟୀ ପ୍ରାନ୍ତୀୟ ସ୍ନାୟୁ କ୍ଷତି ହୁଏ । ଚିକିତ୍ସା ସରିବାର କିଛି ମାସ ପରେ ମଧ୍ୟ ପେଶୀରଜ୍ଜୁ କ୍ଷତି ହୋଇପାରେ । ଏହି ଔଷଧ ନେଉଥିବା ଲୋକଙ୍କୁ ଆତପଦାହ ଅତି ସ‌ହଜରେ ହୁଏ । ମ୍ୟାସ୍ଥେନିଆ ଗ୍ରାଭିସ ରୋଗୀଙ୍କର ମାଂସପେଶୀ ଦୁର୍ବଳତା ଓ ଶ୍ୱାସକ୍ରିୟା ସମସ୍ୟା ଖରାପ ଦିଗକୁ ଗତି କରେ । ଗର୍ଭାବସ୍ଥାରେ ଏକାର କମ୍ ସମସ୍ୟା ହୁଏ ଓ ସ୍ତନ୍ୟପାନ ଠିକ୍ ଭାବରେ ହୁଏ । ଲେଭୋଫ୍ଲୋକ୍‌ସାସିନ୍ ଏକ ବ୍ରଡ଼ସ୍ପେକ୍ଟ୍ରମ ଆଣ୍ଟିବାୟୋଟିକ ଯାହା ଫ୍ଲୋରୋକୁଇନୋଲିନ ଶ୍ରେଣୀର ଅନ୍ତର୍ଭୁକ୍ତ । ଏହି ଔସଧଦ୍ୱାର ଜୀବାଣୁ ମୃତ୍ୟୁ ହୁଏ । ଓଫ୍ଲୋକ୍‌ସାସିନ୍ର ଏହା ବାମ ପାର୍ଶ୍ୱ ଆଇସୋମର ରୂପେ ପରିଚିତ । ଚିକିତ୍ସାରେ ବ୍ୟବ‌ହାର କରିବା ନିମନ୍ତେ ଲେଭୋଫ୍ଲୋକ୍‌ସାସିନ୍‌ ସନ ୧୯୯୬ରେ ସ୍ୱିକୃତି ପାଇଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହା ଜେନେରିକ ଔଷଧ ନାମରେ ଉପଲବ୍‌ଧ ହୁଏ । ଏକ ସପ୍ତାହର ଚିକିତ୍ସା ନିମନ୍ତେ ଏହି ଔଷଧର ଖର୍ଚ୍ଚ ପ୍ରାୟ ୦.୪୪ରୁ ୯୫ ଆମେରିକୀୟ ଡଲାର । ଯୁକ୍ତରାଷ୍ଟ୍ର ଆମେରିକାରେ ଏହାର ଏକ ସପ୍ତାହ ଚିକିତ୍ସା ଖର୍ଚ୍ଚ ପ୍ରାୟ ୫୦ରୁ ୧୦୦ ଡଲାର ।